CELEX: C2005/257/12
Language: fi
Date: 2005-10-15 00:00:00
Title: Asia C-327/05: Euroopan yhteisöjen komission 30.8.2005 Tanskan kuningaskuntaa vastaan nostama kanne

15.10.2005   
            
            
               FI
            
            
               Euroopan unionin virallinen lehti
            
            
               C 257/7
            
         Euroopan yhteisöjen komission 30.8.2005 Tanskan kuningaskuntaa vastaan nostama kanne
   (Asia C-327/05)
   (2005/C 257/12)
   Oikeudenkäyntikieli: tanska
   Euroopan yhteisöjen komissio on nostanut 30.8.2005 Euroopan yhteisöjen tuomioistuimessa kanteen Tanskan kuningaskuntaa vastaan. Kantajan asiamiehinä ovat N. B. Rasmussen ja A. Caeiros, prosessiosoite Luxemburgissa.
   Kantaja vaatii, että yhteisöjen tuomioistuin
   
               1)
            
            
               toteaa, että Tanskan kuningaskunta ei ole noudattanut velvollisuuttaan panna kokonaisuudessaan ja virheettömästi täytäntöön tuotevastuuta koskevien jäsenvaltioiden lakien, asetusten ja hallinnollisten määräysten lähentämisestä annettu neuvoston direktiivi 85/374/ETY, koska se on antanut ja pitänyt voimassa säännöksiä, joissa säädetään, että jakelijat ovat vahingonkorvausvastuussa samoin edellytyksin kuin tuotteen valmistaja, mikä on kyseisen direktiivin 3 artiklan 3 kohdan vastaista
            
         
               2)
            
            
               velvoittaa Tanskan kuningaskunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tanskan tuotevastuulain 10 §:ssä säädetään, että kaikilla jakelijoilla on ”vahinkoa kärsineeseen henkilöön ja myöhempiin jakelijoihin nähden välitön korvausvastuu viallisen tuotteen aiheuttamasta vahingosta”.
   Jakelijan vahingonkorvausvastuuta koskevista Tanskan säännöksistä seuraa, että henkilöt, jotka ovat kärsineet viallisen tuotteen aiheuttaman vahingon, voivat vaatia korvausta suoraan jakelijalta (käsite, joka kattaa direktiivin 3 artiklan 3 kohdassa käytetyn käsitteen ”jokainen, joka on laskenut tuotteen liikkeelle”), kunhan valmistajan korvausvastuun syntymisen edellytykset täyttyvät, toisin sanoen kunhan vahinkoa kärsinyt henkilö kykenee osoittamaan, että viallinen tuote on aiheuttanut hänelle vahinkoa. Jakelijan korvausvastuu voi näin ollen syntyä ilman, että hän olisi toiminut huolimattomasti. Ratkaiseva tekijä on se, että valmistaja voidaan saattaa vastuuseen tuotteen viallisuudesta.
   Tanskan lain 11 §:n 3 momentin nojalla henkilöllä, jonka jakelijan ominaisuudessa todetaan olevan korvausvastuussa, on takautumisoikeus aiempia jakelijoita ja valmistajaa kohtaan.
   Jakelijan korvausvastuu on ristiriidassa direktiivin kanssa. Direktiivissä nimittäin säädetään, että valmistaja — ja ainoastaan hän — voi olla objektiivisessa korvausvastuussa. Jakelija voi olla tuottamuksesta riippumattomassa tuotevastuussa ainoastaan direktiivissä, eli tässä tapauksessa 3 artiklan 3 kohdassa, säädetyissä tapauksissa.
   Tanskan lainsäädännössä poiketaan kyseisestä järjestelmästä, koska siinä säädetään objektiivisesta korvausvastuusta, joka perustuu jakelijan tuottamuksesta riippumattomaan vastuuseen kaikissa tapauksissa, joissa tuotteen viallisuuden perusteella voidaan vedota valmistajan tuottamuksesta riippumattomaan vastuuseen.